Somazacher hanv barik-sarik nodor laitam. Somazantlim sorv-sudaropam dolleank distat. Tantuntlean udorgot! Vikas! Vijneanik mollar, tantrik mollar kol'leannuch kol'leann. Hantuntlean mon'xache chintnecho thav, aichea kallak ani yugak yukt aslolem tachem chintop az somazant tacho panvddo dakoyta. Ani oslea somazant ekadrea raxttran, sorkaran vo nagrikan aiche az purtem nhoi toslem chintop, tosli vagnnuk, tosli kornni dhorop vo adarop mhollear udorgoticher khotuch. . . . vikasak maruch. . . . kol'leannak tor addamboch.
 . . . fokot dha vorsam taka. Ghorant sogllim mellun tim char zann bhurgim. Anil ghorant vhoddlo. Avoy kankrache piddek bolli poddlea. Vavr korunk moskil zata. Bapui 'koslo' tori dolal (agent). Dis-uibhor aplea kamak bhonvta zaum-ie, punn tachem thikann tor dusre ostorechea ghora. Aplea khaxa bail-bhurgeancher tannem visor ghala. Aple avoychi niga ghevche khatir, aplea lhan teg bhanvddanchem-i udarposonn korche khatir Anil foskachea karkhanneant kam' korta. Foska kaddie khatir dhar kaloita. Disbhor vavr kortoch taka fokot pondra rupia mozuri mellta.
 Dusri gozal. Nalinik anik char bhoinni asat. Ghorant tacho ankddo dusro. Vhoddle bhoinnik dolleamni disona. Nim'nne bhoinnik zolmak haddtana avoy sompli. Bapui tor sumanak ek dis vavr kortalo, ani urlole panch dis soreak sangat ditalo. Nalinichi piray fokot bara vorsam. Aplea bhoinnank dispott'to gras diuncho mhonn tem 'vhoddleanger' vavrak veta. Tancho ghorcho vavr korche khatir sokallchea sovank veta ani sanjer 8. 00 vaztam ghora portota. Randpa-dhuvpachea tea kamak taka mhoineak fokot pon'nas rupianchi mozuri mellta.
 Aichea sonvsarant Anil ani Nalini sarkim kitlimxinch bhurgim vavraddi asat. Konn potio khopoitat, konn khannam khopoitat, konn sorti viktat, konn konnachim dhanvterim dhutat-pustat, konn rosteanchea kamak fator foddtat, khannavollint vavr kortat, adi. . . . Nnov, dha, ikra vorsanchim bhurgim vavraddi! Tanche kuddint purem boll na. Tanchi vadd zavnk na.
 Itle tornne ani kankadde pirayer bhurgeamni vavr korop! ! ! He pirayer tea bhurgeank avoy-bapaychi odik niga, odik mog ani surokxa mellunk zay asli. He pirayer bhurgeank xikxonn mellunk zay aslem. Bhurgeache he pirayer avoy-bapayn apunn vavraddi zavn ap-aplea bhurgea khatir vavrunk zai aslem. . . tannim aplea bhurgeanchem udarposonn korunk zay aslem. Oi! Hem sorv oxem zaunk favo aslem. Punn zaina. Tea boldek, bhurgim apunn aplea avoy-bapaik adar diunk laglim, avoy-bapaik ani her ghorantleank, apunn posunk laglim.
 Az ghorantlo put vo dhuv vavraddi zala vo zalea tor, tache pattlean khubuch karonnam asum yetat. Vavr korun aplea ghorcheanchem udarposonn korpi bapui okosmat vavr, dhondo soddun soreak lobdota. Avoyche osoktayek lagun bhurgo vo bhurgem khoxen vo konnache tori sagnnen vavr korunk pavl fuddem marta. Ek vhodd oso ghorabo asum yeta, hea ghorabeak ekleachi zodd udarposonnak pavona zaum-ie ani hacho xevott: bhurgeak vavrak dhaddop. . . . ghorant oglli zodd yevche khatir. . . . Aplea avoy-bapay lagim apleak favo titlem-i divnk ghoddona te-ui khatir bhurgem apleo gorzo aple zoddintlean mellounche khatir vavr-dhondeak vetat.
 Thoddea vavraddi bhurgeank tanche dhoni komi mozuri divn fottoitat. Tanche koddchean xembor rupiancho vavr korun ghetat ani xevottak dhach rupia ditat.
 Amchea desache ghottnnent 'bhurgea vavraddea' add nem'- kaide toyar korun ghaleat, Aichea protek bhurgeacher amcho desacho fuddar dhorlolo asa. Aichea lhan ani vaddonk survat zalolea bhurgeam bhitor khub-khub kitem lipon asa. Xikxonnant ghoddie lipon aslolea tachea gunn-xegunnak fuddarak bhair sorunk vatt mellot. Amchea aichea bhurgeancher faleancho des dhorlolo asa, tannim tor atanch, hech pirayer thavn xikop soddun vavrak laglim zalear, faleam amchea desachem kitem zatolem? Desachea fuddarak mar boscho na? Fuddarak amchea desak konn boreponn haddtolo?
 Halinch konn eklo bhettlo. Pollevnk bhesurvanno. Tis-ektis vorsancho asum-ie. Pottant kanvlle roddtat dekhun poixe magunk mhoje mukhar kele. . Ho soreak ba poixe magona mum? Monant ek prosn ubo zalo. Takach ghetlo ani eke khanavollint gelom. Kitem tori tache khatir khann haddunk lailem. Khann khatam-jevtam taka prosn kelo: 'Tuka ghor-dar na? '
'Nam,' tannem zap dili.
 "Tujim ghorchim? "
Ho mhozo dusro prosn tachea kanant vochona borobor tachem mukhamoll dhovem-nillem zalem. Matxe vell ogich ravlo ani uprant to uloylo: "Ek cheddum bhattkarager vavr kortalem. Vavr kortana ghorantlea eklean ticher bolatkar kelo ani tacho porinnam' hanv zolmolom. Mhoje vixim lok osoch uloyta tem aikotam hanv. "
Hanvem modim zap ghalunk na. Fokot chintunk urlom. Ho kaidean zolmol'lo danddgo nhoi. Taka khoro bapui na. Avoy khoim asa tor hachi? Hanvem mhakach prosn ghal'lo khoro, punn tannem zap dili.
 "Mhoji avoy konn ani bapui konn tim hanv nokllom. Punn ek. Az tor mhozo avoy-bapui aslolo ani poramus ghevn mhaka tor xikop ghevnk dhaddlolo zalear, az hanv vhodd monis zatolom aslom. Xikxonn ghevn, zannvay mellovn ghetoch khub-khub korchem aslem-xem mhaka dista. Punn mhaka kednach, konnench xallek dhaddunk na, konnench mhoji niga ghevnk na, konnench mhoje vixim chintunk na. Tech khatir, az hanv he gotir asam. "
Somazant az oslech kitlexech bhurge asum-ie. Tankam xikop ghevchem oxem dista. Tankam, xikpantlean aple gunn fulounche ani vaddounche, borem xikxonn ghevn desache progoti khatir sabar bhasamni vavurchem dista. . . punn avoy vo bapui asun kivam nasun bhurgeak lhan pirayeruch vavraddi zavcho poddta.
 GULF-GOANS e-NEWSLETTER (Since 1994)
Subscribe to: Post Comments (Atom)
- ► 2013 (42)
- ► 2012 (16)
- ► 2011 (20)
- ► 2010 (21)
- ► 2009 (26)
(29)
(14)
- Duxtt Zon'var! Mon'xantlem!
 - Mel'le Kuddik Okman Ho?
 - Gõykar Orde Tokleche?
 - Favona Tem Mellona?
 - Obsoegank Guneanvkari Konn?
 - 'Tum Konknni Pustok Kiteak Kaddina? '
- gõYkarancho Otmo!
 - Mon'xachem Mol Kitem?
 - ▼ July (14)
- A big e-welcome to you. Tumcam Maie-mogacho ieukar. Enjoy Life - This is not a rehearsal! Konkani uloi, boroi, vach ani samball - sodankal. Hich Goenchi osmitai ani amchem khalxelponn. Goenchi amchi Konkani bhas! Ekvottachem saddon Goenkaranchem. This is Gaspar Almeida from Parra, Bardez, Goa, based in Kuwait and am connected with the www. goa-world. com website created by Ulysses Menezes, and as Moderator of the famous first of its kind Gulf-Goans e-Newsletter (since 1994) and The Goan Forum and several Goan and Indian associations and forums and e-forums in Goa, India, Kuwait, The Middle East and worldwide. 